[O]mnibus presentes litteras inspecturis, Reignaudus decanus de Riparia Vanne salutem. Noverint universi quod Johannes domicellus de Corgenaio commutavit ecclesie Vallis lucentis quandam peciam prati cum fontibus ab eodem moventibus sitam inter molendinum de Corgenaio et territorium versus Vallem lucentem quod est ejusdem ecclesie alii pecie prati que est juxta alveum aque in hunc modum : quod predicta ecclesia habebit circa petiam prati cum fontibus suis ex omni parte tres tesias hoc addito quod habebit decem tesias in latum ab eadem petia versus territorium ejusdem ecclesie. Si autem in ipsa pecia animalia ad pascendum venerint, eas capere predictus Johannes poterit et secundum forefacti emendam levare licebit excepto quod animalia ecclesie prefate ibi capere non poterit sed solum ipsa repellere eidem licebit ; et si herba in eadem pecia fuerit jam dicta ecclesia ipsam secare poterit et in eadem quicquid ipsa ecclesia facere voluerit operari licebit. Fiduciavit siquidem idem Johannes quod circa predictam petiam prati cum fontibus ab eodem moventibus nichil faciet vel fieri permittet per quod fontes ipsi impejorentur vel possint impejorari. Fiduciavit etiam quod super hac commutatio nullam de cetero movebit questionem, neque per se neque per alium super eadem commutatione prefatam ecclesiam vexabit, sed eidem legitimam garantiam portabit. Similiter uxor prefati Johannis fiduciavit se hujusmodi commutationem observaturam et omni juri qualecumque sive quodcumque habeat in ipsa petia omnino renuntiavit nec in ipsa aliquid reclamari faciet sive reclamabit per quod ipsa ecclesia in posterum possit vexari. Guido similiter domicellus frater jamdicti Johannis hanc commutationem concessit et se observaturum fiduciavit. Nobilis autem mulier Freessendis mater jamdictorum Johannis et Guidonis domicellorum omne jus quod habebat in ipsa pecia predicta ecclesie jamdicte quitavit et eidem juri sive jure dotalicio sive ex alia causa haberet fide mediante abrenuntiavit. Actum anno Domini M° CC° vicesimo quarto mense marcio.